**De bronz dore**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De bronz dore

Fotografia ta, în ramă veche

De bronz dore, e încă pe cămin,

Ne regăsim dar pare prea puţin,

În întâmplări rămase nepereche.

De bronz dore a fost iubirea noastră

Prea mult staniol pe trufe fără fond!

Mai fac prin viaţa mea un ultim rond

Şi poate-am să m-aşez la o fereastră

Să văd mai clar prin sticlă prăfuită,

Poate oceanul, poate Caraimanul,

Eternitatea lor îmi dă firmanul

Că ne-am jucat iubirea obosită

La o ruletă unde doar impare

Sunt numerele care ies la sorţi.

În faţă sticlă şi în spate porţi

Ce l-au închis pe doi în depărtare.

Doar amintirea nu e ferecată,

Am încă vreme să mai joc o dată.